डीटीसी ड्राइवर ने दांत से युवक की उंगली काटी
नई दिल्ली|मध्य दिल्लीकी देशबंधु गुप्ता रोड पर रोडरेज के एक मामले में डीटीसी के ड्राइवर ने एक सिख युवक से गाली-गलौज की। विरोध करने पर डीटीसी ड्राइवर ने सिख युवक की पगड़ी का अनादर करने का प्रयास किया। इतने से भी जी नहीं भरा तो उसने युवक की एक उंगली दांत से काट कर अलग कर दी। मामला यहीं नहीं थमा। उसने युवक की बुरी तरह से पिटाई भी की। इसी बीच किसी ने वारदात के बाबत पुलिस को सूचना दे दी। मौके पर पहुंची पुलिस ने डीटीसी के ड्राइवर को गिरफ्तार कर लिया है।
उसकी पहचान हरियाणा के झज्जर निवासी चंद्रभान (35) के रूप में हुई है। वहीं युवक सुखविंदर सिंह बग्गा को पुलिस ने समीप के अस्पताल में भर्ती कराया, जहां से प्राथमिक उपचार के बाद उसे छुट्टी दे दी है। पुलिस सूत्रों के अनुसार सुखविंदर सिंह बग्गा परिवार के साथ शास्त्री नगर के एल ब्लाक में रहते हैं। शुक्रवार वह स्कूटी से देशबंधु गुप्ता रोड से रामजस रोड की तरफ जा रहे थे। तभी डीटीसी के एक ड्राइवर ने उनके ठीक सामने बस में जोर से ब्रेक लगाई। सुखविंदर द्वारा विरोध करने पर डीटीसी के ड्राइवर ने गाली-गलौज शुरू कर दी। इससे गुस्साए सुखविंदर जैसे ही बस की ड्राइवर विंडो के पास पहुंचे, ड्राइवर चंद्रभान ने बस में बैठे-बैठे एक पैर सुखविंदर की पगड़ी में मारा। धार्मिक भावना आहत होने पर सुखविंदर ने ड्राइवर को पकड़ने के लिए अपना हाथ आगे बढ़ाया, जिसे सूरजभान ने पकड़ कर उसकी उंगली दांत से काट कर अलग कर दी।
शराब को पैसे दिए तो दांत से काटा कान
नई दिल्ली | मध्यदिल्ली के सीताराम बाजार इलाके में शराब देने से इंकार करने पर एक शख्स ने पड़ोसी का दांत से कान काट कर चेहरे से अलग कर दिया। दरअसल, पेशे से आटो ड्राइवर दीपक सिंह (42) किराए पर सीताराम बाजार में रहते हैं। पुलिस को दिए बयान में दीपक ने बताया है कि वह रात्रि में अपने घर में खाना खा रहा था। तभी पड़ोस में रहने वाला रवींद्र उसके पास पहुंचा और शराब के लिए रुपए मांगने लगा। मना करने पर दोनों के बीच हाथापाई शुरू हो गई। रवींद्र ने दीपक कान अपने दांतों से काट कर चेहरे से अलग कर दिया। रवींद्र मौके से फरार हो गया।
hin_Deva hin_Deva hin_Deva hin_Deva hin_Deva